Man sterf tydens olifant-aanvalArgieffoto (Foto: Unsplash) ŉ Man in sy 50’s het noodlottige beserings opgedoen tydens ŉ olifant-aanval Donderdagoggend in Gravelotte in Limpopo. “Omstanders was besig om KPR op die man toe te pas toe paramedici omstreeks 11:30 by die toneel opgedaag het,” het Ineke van Huyssteen, woordvoerder van ER24, in ŉ verklaring gesê. “Paramedici het behandeling oorgeneem en die man geassesseer, maar hy het ongelukkig geen teken van lewe getoon nie. Hy is op die toneel dood verklaar.” Die man was ŉ gids by die natuurreservaat en het toeriste op ŉ wildrit gevat om na die olifante te kyk toe hy deur een van die olifante aangeval is. “Die toeriste kon hom in die 4×4 terugkry en het met hom na die hek van die reservaat gery waar omstanders dadelik met KPR begin het en gepoog het om die bloeding te stop.” Verdere omstandighede is nog nie duidelik nie. Plaaslike owerhede stel ondersoek in.